次韵宇文使君山行
作者：陸游
朝代：宋

paragraphs: 城中望西山，爽氣固可致。
不如山中行，衣屦染濃翠。
使若資高逸，鐡馬奏横吹。
平郊何曠蕩，修竹亦清閟。
既聞蘓門嘯，遂挹浮丘袂。
似嫌太清絕，開宴盡主意。
戲留楚臺雲，寶靨鬭姿媚。
珠貫按歌聲，泉湧發詩思。
歸來殊不倦，吏牘閲千紙。
却笑江左人，把酒輙遺事。
下客亦未衰，尚可提萬騎。
安能學胡公，危苦寄鶴翅。